એમના દ્વારા બોલાયેલા એકાક્ષરી ‘શું’માં શું શું આવી જતું હતું તે અમિત સારી પેઠે સમજતો હતો. શહેરનો પ્રતિષ્ઠિત તન્ના પરિવાર. જિલ્લાભરમાં કાબેલ વડીલ તરીકે પંકાયેલા એડવોકેટ તન્નાનું આ કુટુંબ. વળી રાજ્યના રાજકારણમાં નોંધ લેવાતી હોય તેવો ધારાસભ્ય પણ આ પરિવારનો. જે કુટુંબની મહેમાનગતિ રાજ્યના મુખ્ય પ્રધાન માનતા હોય તેવા તન્ના પરિવારના સભ્યો જઈને પોલીસ થાણે જાય ? જે ઘરનો એંઠવાડ પણ બહાર ન આવતો હોય તેવા ઘરને અંગત એવી બાબત માટે પોલીસ પાસે મદદ માગવી પડે ? મદદનું કારણ જણાવવું પડે ? અને આ જિલ્લાભરમાં પ્રતિષ્ઠિત ઘરનું સરનામું પોલીસના ચોપડે લખાવવું પડે સામે ચાલીને ?